## El Consell exigix més agilitat en els pagaments del Consorci d’Assegurances i denuncia que encara ha d’abonar el 74 % de les indemnitzacions a empreses industrials

*** La consellera d’Innovació considera “imprescindible que es desembosse el tap de les indemnitzacions per a poder planificar de manera adequada la reconstrucció”
* Per a Marián Cano, “és necessari que el Govern central active un FLA extraordinari per a la Comunitat Valenciana que ens permeta afrontar el futur immediat amb més garanties”**

**València.**

La consellera d’Innovació, Indústria, Comerç i Turisme, Marián Cano, ha tornat a alertar, este dijous, del “baix percentatge de pagaments del Consorci d’Assegurances a empreses afectades per la riuada”, segons l’última actualització facilitada per l’entitat, i ha considerat “imprescindible que es desembosse el tap de les indemnitzacions per a poder planificar de manera adequada la reconstrucció”.

En concret, Cano ha destacat que, des del Consorci d’Assegurances, tan sols s’han satisfet un 35 % de les indemnitzacions a comerços i magatzems, i a penes un 26 % a la indústria, “la qual cosa suposa un bastó a les rodes de la recuperació” i “un factor d’incertesa que posa en perill la continuïtat de moltes empreses en la zona zero quan es complixen 100 dies de la tragèdia”.

“Que un 76 %, és a dir, tres de cada quatre empreses industrials, no hagen cobrat encara la indemnització és un colp duríssim per a la recuperació de l’activitat que no té cap justificació”, ha agregat. En este sentit, la consellera ha recordat que associacions com Confecomerç (comerç) o Fepeval (àrees industrials) “fa setmanes que reclamen agilitzar els pagaments sense que s’haja deixat de produir un degoteig que és desesperant per als afectats. Necessitem una resposta urgent o moltes empreses desapareixeran. I no ho diem nosaltres, ho diuen els afectats mateixos”.

Així mateix, Cano ha reiterat la seua petició al Govern d’Espanya que “no incloga estes indemnitzacions del Consorci d’Assegurances en el seu desglossament d’ajudes, perquè corresponen, en realitat, a indemnitzacions i, per tant, a drets que tenen tots els valencians”. Per a la titular d’Indústria, “el que l’executiu necessita és una major agilitat en els pagaments”, aprovar “exempcions fiscals als afectats” i “activar un FLA extraordinari per a la Comunitat que ens permeta afrontar el futur immediat amb més garanties”.

Fecha: 06/02/2025